Ramsis
Ramsis (angl. Ramsey; men. Rhumsaa; iš sen. skand. hrams-á 'laukinių česnakų upė') – miestas šiaurinėje Meno salos dalyje, antras pagal dydį Meno miestas, už kurį didesnis tik sostinė Daglasas. 2006 m. surašymo duomenimis jame gyveno 7309 žmonės (2001 m. – 7332 žmonės). Miestas yra prie Ramsio įlankos. Jame yra vienas didžiausių salos uostų. Mieste į jūrą įteka upė Salbis. Miesto valdžia yra 12 ketveriems metams renkamų miesto komisionierių (angl. Town Commissioners). Ramsyje yra šiaurinė galinė Manx Electric Railway ('Meno elektrinio tramvajaus') stotis.